‘શબ્દસૃષ્ટિ’ દીપોત્સવી વિશેષાંક ‘પાંચ દાયકાનું પરિદર્શન’ આજે મળી ગયો. આપને તથા આ વિશેષાંકના તેર અભ્યાસી આલેખકોને મારા અંતરના ધન્યવાદ. છેલ્લા પચાસ વર્ષની ગુજરાતી સાહિત્યની સર્જન-સંશોધન-વિવેચન-સંપાદનયાત્રાને આ અંકમા આવરી લેવાનો પ્રશસ્ય પ્રયત્ન થયો છે. ભારતની અન્ય પ્રાદેશિક ભાષાઓને મુકાબલે ગુજરાતી ભાષા – સાહિત્યના તમામ ક્ષેત્રોમાં ગત પચાસ વર્ષોમાં જે ઉંડાણથી ખેડાણ થયું છે તેમાં હમણાનાં સમયમાં કંઈક અરાજકતા, કંઈક શિથિલતા, કંઈક મંદતાનો અનુભવ થતો હોય એવું મોટાભાગના અભ્યાસીઓને દેખાયું એમાં તથ્ય જરૂર છે. આજે તો ગુજરાતની તમામ યુનિવર્સિટીઓમાં અને લગભગ તમામ કોલેજોમાં ગુજરાતી ભાષા-સાહિત્ય મુખ્ય વિષય તરીકે ભણાવાય છે. આટલી બહોળી સંખ્યામાં ગુજરાતી ભાષાના અધ્યાપકો – કવિઓ (જેમાં ગઝલથી માંડીને અછાંદસ કાવ્યો લખનારા તમામ) – સંશોધકો – વિવેચકો – કટારલેખકો – પત્રકારો – સર્જકો (તમામ પ્રકારનું સાહિત્ય સર્જનારા) – સામયિકો, ચોપાનિયાં સંપાદકો – પી.એચ.ડી ના માર્ગદર્શકો – પરીક્ષકો અને સાહિત્ય ઉત્કર્ષની ખેવના જેના બંધારણમાં જ પડી છે એવી જૂની તથા નવી ઉભી થતી જતી સંસ્થાઓ – આપણી ધરતીએ આ પહેલા ક્યારેય નહીં જોયા હોય. છતાં સરેરાશ આપણા સાહિત્યનું સ્તર નીચું ને નીચું જ જતું જાય છે એ હકીકતનો સ્વીકાર કર્યા વિના ચાલે તેમ નથી. આવા સમયે આપણી ભાષામાં છેલ્લા પચાસ વર્ષમાં આવેલા વળાંકો અને સ્થિત્યંતરો તપાસવાનો ઉપક્રમ દાખવીને આપે જે વિશેષાંકનું આયોજન કર્યું તે અભિનંદનને પાત્ર છે. આપણે આશા રાખીએ કે આપણી ભાષાના નવા સર્જકો અને અભ્યાસીઓ આ તારણોને પૂરી ગંભીરતાથી ધ્યાનમાં લઈને પોતાના આગામી સર્જન-સંશોધન-વિવેચનમાં નવા ચમકારા લાવી શકે.